ফের ২৯৫ ভারতীয়কে ফেরত পাঠাচ্ছে আমেরিকা, এবারও কি হাতকড়া?

ওয়েব ডেস্ক: আমেরিকা (USA) থেকে আরও ২৯৫ জন ভারতীয়কে (Indian Migrants) দেশে ফেরত পাঠানো হতে পারে। সম্প্রতি সংসদে এই খবর নিশ্চিত করা হয়েছে কেন্দ্র সরকারের (Government Of India) তরফে। শুক্রবার সংসদে এক লিখিত বিবৃতিতে মোদি সরকার জানায়, বর্তমানে এই ২৯৫ জনকে আমেরিকায় আটক রাখা হয়েছে। তাঁদের অপসারণের জন্য মার্কিন প্রশাসনের (US Government) তরফে নির্দেশ দেওয়া হয়েছে বলে নিশ্চিত করেছে কেন্দ্র। কিন্তু এবারেও কী হাতকড়া পরে দেশে ফিরবেন এই ভারতীয়রা? এই প্রশ্নটা জোরালো হচ্ছে।

আসলে এর আগে, গত ৫ ফেব্রুয়ারি আমেরিকা থেকে ভারতে ফেরার সময় বিমানে অবৈধ ভারতীয়দের প্রতি অবমাননাকর আচরণের অভিযোগ ওঠে। তাঁদের হাতকড়া পরানো হয়েছিল, এবং এই তালিকায় মহিলারাও ছিলেন। বিষয়টি নিয়ে সংসদে প্রশ্ন তোলেন সিপিএম সাংসদ জন ব্রিটাস। তিনি জানতে চান, এই ঘটনা নিয়ে ভারতীয় সরকার কী পদক্ষেপ নিয়েছে এবং ভবিষ্যতে এমন ঘটনা রোধে কী পরিকল্পনা নেওয়া হয়েছে।

আরও পড়ুন: টেসলা গাড়িতে হামলা চালালেই শাস্তি! বড় ঘোষণা করলেন ট্রাম্প

এসবের জবাবে কেন্দ্র জানিয়েছে, ভারতের বিদেশ মন্ত্রক এই বিষয়ে মার্কিন প্রশাসনের কাছে উদ্বেগ প্রকাশ করেছে। যদিও ১৫ ও ১৬ ফেব্রুয়ারি যে বিমানে অবৈধ ভারতীয়দের ফেরানো হয়েছিল, সেখানে মহিলাদের হাতকড়া পরানো হয়নি বলে নিশ্চিত করেছে মার্কিন প্রশাসন।

পাশাপাশি কেন্দ্র সরকারের তরফে আরও জানানো হয়েছে, ৫ ফেব্রুয়ারি থেকে এখনও পর্যন্ত আমেরিকা থেকে ৩৮৮ জন অবৈধ ভারতীয়কে দেশে ফেরত পাঠানো হয়েছে। সংসদে আরও জানানো হয়, ২০০৯ থেকে ২০২৪ সালের মধ্যে মোট ১৫,৫৬৪ জন ভারতীয়কে ফেরত পাঠিয়েছে আমেরিকা।